Forslag til Rådets beslutning om Fællesskabets finansielle deltagelse i bestemte udgifter, som medlemsstaterne afholder til iværksættelse af kontrolordningen for den fælles fiskeripolitik (95/C 186/06) (Tekst af betydning for EØS) KOM(95) 243 endelig udg. - 95/0142(CNS)

(Forelagt af Kommissionen den 12. juni 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 1, stk. 5, i Rådets beslutning 89/631/EØF af 27. november 1989 om Fællesskabets finansielle deltagelse i medlemsstaternes udgifter til at sikre overholdelse af fællesskabsordningen for bevarelse og forvaltning af fiskeressourcerne (1), senest ændret ved beslutning 94/207/EF (2), er det fastsat, at Rådet inden den 30. juni 1995 træffer afgørelse om de bestemmelser for Fællesskabets bidrag, der måtte blive gældende fra den 1. januar 1996;

den fælles fiskeripolitik, der sikrer fiskeressourcernes beståen og således beskæftigelsen i fiskerisektoren, kan kun nå sine mål, hvis dens regler overholdes, og dette kontrolleres effektivt;

disse mål og regler er først og fremmest fastlagt ved Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (3) og ved Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (4);

medlemsstaterne opfylder en forpligtelse af EF-interesse, når de sikrer, at kontrolordningen for den fælles fiskeripolitik gennemføres;

derfor bør Fællesskabet være med til at dække bestemte kontroludgifter, som en række medlemsstaterne afholder;

for nogle medlemsstater står omfanget af kontrolopgaven ikke i forhold til deres budgetmæssige kapacitet og kan i visse tilfælde udgøre en uforholdsmæssig stor byrde;

i artikel 7 i Rådets forordning (EF) nr. 685/95 af 27. marts 1995 om forvaltning af fiskeriindsatsen, for så vidt angår visse fiskerizoner og visse fiskeressourcer i Fællesskabet (5), er det fastsat, at der med henblik på en forbedring af kontrollen kan ydes Irland en supplerende finansiel støtte fra Fællesskabet, herunder til driftsudgifter, under overholdelse af tilladt fællesskabspraksis og inden for rammerne af de finansielle retningslinjer;

Fællesskabets samlede bidrag bør holdes inden for en rammebevilling på 41 mio. ECU pr. år over en periode på fem år (1996-2000), og de tilsvarende finansielle midler bør opføres som årlige bevillinger på De Europæiske Fællesskabers almindelige budget;

ethvert bidrag bør være betinget af, at modtagermedlemsstaterne gennemfører kontrol på et tilfredsstillende niveau, og kontrollens effektivitet bør fremgå af den årsrapport, der er nævnt i artikel 35 i forordning (EØF) nr. 2847/93 -

VEDTAGET FØLGENDE BESLUTNING:

Artikel 1

1. Fællesskabet kan på betingelserne i denne beslutning deltage i finansieringen af bestemte udgifter, som medlemsstaterne afholder til iværksættelse af den kontrolordning for den fælles fiskeripolitik, der er fastsat i forordning (EØF) nr. 2847/93, ændret ved forordning (EF) nr. . . . /95. De udgifter, der kan godkendes som støtteberettigede, er dem, der afholdes til:

a) erhvervelse eller modernisering af kontroludstyr

b) særlige foranstaltninger, som skal tjene til at forbedre kvaliteten og effektiviteten af overvågningen af fiskeriet og den dertil knyttede virksomhed, og hvis varighed ikke overstiger to år.

Udgifterne skal bidrage til, at der tilvejebringes overvågningsmidler efter artikel 1, stk. 2, i forordning (EØF) nr. 2847/93.

2. Fællesskabets bidrag gælder de støtteberettigede udgifter, som medlemsstaterne afholder mellem den 1. januar 1996 og den 31. december 2000.

Ved støtteberettigede udgifter forstås juridiske og finansielle forpligtelser, som de nationale myndigheder indgår i nævnte periode.

3. Maksimumsbeløbet for de EF-udgifter, der skønnes at være nødvendige til gennemførelsen af den aktion, som er indført ved denne beslutning, udgør 41 mio. ECU pr. år.

4. Budgetmyndigheden fastlægger de bevillinger, som er til rådighed for det enkelte regnskabsår. Fællesskabets bidrag ydes inden for de bevillinger, som er afsat hertil på Fællesskabets budget.

Artikel 2

1. Det finansielle bidrag, som er nævnt i artikel 1, stk. 1, litra a), gælder investeringsudgifter til især erhvervelse eller modernisering af:

- fartøjer, luftfartøjer og køretøjer, som anvendes til overvågning og kontrol af fiskeriaktiviteter

- systemer til sporing og registrering af fiskeriaktiviteter (herunder udstyr, der er installeret om bord på fiskerfartøjer)

- systemer til registrering, forvaltning og meddelelse af oplysninger vedrørende overvågningen, herunder edb-applikationer/programmer.

Ovennævnte udgifter er støtteberettigede inden for grænserne af deres faktiske anvendelse til iværksættelse af den kontrolordning, der er nævnt i artikel 1.

2. Det finansielle bidrag, som er nævnt i artikel 1, stk. 1, litra b), gælder støtteberettigede udgifter, der skal tjene til at gøre gennemførelsen af den fælles fiskeripolitik mere effektiv, og som afholdes i forbindelse med foranstaltninger og projekter, der ikke har en varighed på over to år, og som har følgende formål:

a) iværksættelse af fælles inspektionsprogrammer som nævnt i artikel 2, stk. 4, i forordning (EØF) nr. 2847/93

b) forsøg med og ibrugtagning af nye teknologier til forbedring af overvågningen af fiskeriet og den dertil knyttede virksomhed

c) iværksættelse af særlige overvågningsprogrammer, som er udformet på Fællesskabets initiativ og gennemføres af den eller de berørte medlemsstater

d) programmer, der gælder datamatisering af behandlingen og udvekslingen af oplysninger, og som er udarbejdet efter aftale mellem flere medlemsstater og eventuelt Kommissionen

e) andre kontrolforanstaltninger, der er af EF-interesse, og som der træffes beslutning om senere.

3. Det finansielle bidrag, der er nævnt i artikel 1, stk. 1, litra b), kan også gælde støtteberettigede udgifter, hvis formål er uddannelse af nationalt kontrolpersonale, navnlig uddannelse i en anden medlemsstat end den, hvor personalet er ansat.

Gennemførelsesbestemmelserne til dette stykke vedtages efter proceduren i artikel 18 i forordning (EØF) nr. 3760/92 om en fællesskabsordning for fiskeri og akvakultur.

Artikel 3

1. Fællesskabets finansielle bidrag kan pr. medlemsstat og pr. år ikke overstige:

- 35 % af de støtteberettigede udgifter, der er nævnt i artikel 2, stk. 1

- 50 % af de støtteberettigede udgifter, der er nævnt i artikel 2, stk. 2 og 3.

2. Dog kan Kommissionen som undtagelse fra stk. 1 vedtage en højere sats, navnlig:

- for at åbne mulighed for en foranstaltning, der er samordnet mellem medlemsstater og Kommissionen, og som kan forventes at afhjælpe overvågningsvanskeligheder, der berører et område af særlig EF-interesse

- for at åbne mulighed for forsøg med og ibrugtagning af nye teknologier til forbedring af overvågningen af fiskeriet og den dertil knyttede virksomhed.

Den årlige budgetandel til disse foranstaltninger kan højst udgøre 15 % af budgetbevillingen.

3. Kommissionen kan som undtagelse fra stk. 1 vedtage en højere sats, så der med henblik på en forbedring af overvågningen ydes Irland en supplerende finansiel støtte fra Fællesskabet, herunder støtte til følgende driftsudgifter:

- vederlag til nationalt kontrolpersonale i supplerende stillinger, som er oprettet efter den 1. januar 1996 som led i et detaljeret overvågnings- og inspektionsprogram for en periode på højst et år inden for bestemte fiskerier og zoner; efter dette stykke forstås ved »vederlag« det pågældende personales løn, hvorfra er trukket skatter og afgifter ifølge national lovgivning, samt de befordringsudgifter, der er nødvendige, for at personalet kan udføre sine opgaver

- udgifter til uddannelse og informering af det nationale kontrolpersonale

- udgifter til udstyr til det nationale kontrolpersonale

- udgifter til overvågning, som overdrages kontrolselskaber.

Den finansielle støtte til Irland til driftsudgifter kan højst udgøre 2 mio. ECU pr. år.

Artikel 4

1. De medlemsstater, der ønsker et finansielt bidrag, forelægger inden den 30. september 1995 Kommissionen:

a) et femårigt program for den kontrol, de vil gennemføre i den i artikel 1, stk. 2, nævnte periode. Kontrolprogrammet skal navnlig omfatte målene for planlægningen af overvågnings- og inspektionsforanstaltningerne, de planlagte operationelle foranstaltninger og de forventede resultater.

b) et program for de årlige udgifter, som de forventer at afholde i den i artikel 1, stk. 2, nævnte periode, og for hvilke de ønsker et finansielt bidrag fra Fællesskabet.

2. Hver medlemsstat forelægger første gang i 1996 og dernæst hvert år Kommissionen en rapport om de fremskridt, der er sket i forhold til det planlagte, og om behovet for justering af kontrolprogrammet. Rapporten udgør et særskilt kapitel i den rapport, som er nævnt i artikel 35 i forordning (EØF nr. 2847/93.

3. De oplysninger, der er nævnt i stk. 1 og 2 i denne artikel, skal gøre det muligt for Kommissionen at føre relevant tilsyn med de udgifter, der afholdes til iværksættelsen af kontrolordningen for den fælles fiskeripolitik.

Artikel 5

1. De medlemsstater, der ønsker et finansielt bidrag fra Fællesskabet til dækning af udgifter som nævnt i artikel 2, forelægger første gang inden den 30. september 1995 og dernæst inden den 31. maj hvert år Kommissionen en støtteansøgning for det følgende år med de oplysninger, der er nævnt i punkt 1, 2 og 3 i bilaget. Ansøgninger, der modtages efter disse datoer, tages kun i betragtning i behørigt begrundede undtagelsestilfælde.

2. Støtteansøgningen udfærdiges inden for de i artikel 4 nævnte programmer.

Artikel 6

På grundlag af medlemsstaternes oplysninger træffer Kommissionen første gang inden den 31. december 1995 og derefter inden den 31. december hvert år beslutning efter proceduren i artikel 18 i forordning (EØF) nr. 3760/92 om:

- hvorvidt de planlagte udgifter er støtteberettigede

- hvilken sats der skal anvendes for Fællesskabets finansielle bidrag

- hvilke betingelser der eventuelt skal gælde for det finansielle bidrag.

Artikel 7

På begrundet anmodning fra medlemsstaten kan Kommissionen yde forskud på Fællesskabets årlige bidrag på indtil 25 %. Forskuddet trækkes fra det endelige beløb for Fællesskabets bidrag til de faktisk godkendte udgifter.

Artikel 8

Hvis en medlemsstat beslutter ikke at afholde de udgifter, som Kommissionen har anset for at være støtteberettigede efter artikel 6, eller ikke at afholde en del af disse udgifter, underretter den Kommissionen herom så hurtigt som muligt, og den oplyser, hvilke følger det vil få for dens kontrolprogram.

Artikel 9

1. Medlemsstaterne forelægger deres ansøgninger om udgiftsrefusion inden den 31. maj året efter det, hvor udgifterne blev godkendt.

2. Når ansøgningerne om udgiftsrefusion indgives, sørger medlemsstaterne for, at en national kontrolmyndighed efterprøver og bekræfter, at udgifterne er afholdt ifølge betingelserne i denne beslutning, navnlig punkt 4 i bilaget.

3. Hvis en ansøgning udviser tegn på, at betingelserne i stk. 2 ikke er overholdt, foretager Kommissionen en gennemgribende undersøgelse af det pågældende tilfælde, og navnlig anmoder den medlemsstaten om at fremsætte bemærkninger inden for en bestemt frist. Bekræfter undersøgelsen, at betingelserne i stk. 2 ikke er overholdt, fastsætter Kommissionen en relevant frist for medlemsstaten til at opfylde betingelserne. Har medlemsstaten ved fristens udløb ikke efterkommet henstillingen, kan Kommissionen nedsætte, suspendere eller ophæve bidraget på det pågældende interventionsområde.

Artikel 10

Medlemsstaterne giver Kommissionen alle oplysninger, som den anmoder dem om under udøvelsen af de opgaver, som denne beslutning pålægger den.

Medlemsstaterne giver Kommissionen alle oplysninger, der gør det muligt at kontrollere anvendelsen af de overvågnings- og kontrolmidler, som Fællesskabet har ydet bidrag til i medfør af denne beslutning.

Skønner Kommissionen, at midlerne ikke anvendes til de fastsatte formål og ifølge betingelserne i denne beslutning, underretter den den berørte medlemsstat herom. Denne iværksætter en administrativ undersøgelse, som repræsentanter fra Kommissionen kan deltage i. Medlemsstaten underretter Kommissionen om undersøgelsens udvikling og resultater og forelægger den hurtigst muligt en genpart af den rapport, som er udarbejdet i forbindelse med undersøgelsen, og den meddeler de vigtigste forhold, som er lagt til grund for rapportens udarbejdelse.

Artikel 11

Kommissionen foretager kontrol i det omfang, den skønner nødvendigt for at sikre sig, at de betingelser og opgaver, som denne beslutning pålægger medlemsstaterne, er opfyldt, og medlemsstaterne bistår de tjenestemænd, som Kommissionen har udpeget til kontrollen.

Bestemmelserne i denne artikel anvendes med forbehold af bestemmelserne i artikel 29 i forordning (EØF) nr. 2847/93.

Artikel 12

Denne beslutning er rettet til medlemsstaterne.

(1) EFT nr. L 364 af 14. 12. 1989, s. 64.

(2) EFT nr. L 101 af 20. 4. 1994, s. 9.

(3) EFT nr. L 389 af 31. 12. 1992, s. 1.

(4) EFT nr. L 261 af 20. 10. 1993, s. 1.

(5) EFT nr. L 71 af 31. 3. 1995, s. 5.

BILAG

1. I den i artikel 5 nævnte støtteansøgning anføres de udgifter, som forventes for de følgende år. Især anføres:

- tidsplanen for de forventede udgifter

- udstyrets tekniske egenskaber og dets pris, den forventede betalingsmåde samt udstyrets kontrolformål inden for programmet

- udstyrets planlagte anvendelse, herunder tidspunktet for ibrugtagning

- arten af og udgifterne til de særlige foranstaltninger, der skal forbedre kvaliteten og effektiviteten af overvågningen af fiskeriet og den dertil knyttede virksomhed, og oplysninger om den forventede varighed.

2. Medlemsstaterne begrunder ovennævnte foranstaltninger ud fra følgende kriterier:

- de mål, der tilstræbes nået i forbindelse med de udgifter, de agter at afholde

- de resultater, der forventes i forbindelse med de udgifter, som skal afholdes

- i tilfælde af udgifter til erhvervelse af fartøjer, luftfartøjer eller køretøjer, det tidsrum, hvor de vil blive anvendt til fiskerikontrol

- anvendelsen af det finansielle bidrag, der eventuelt er ydet dem i et tidligere år i medfør af beslutning 89/631/EØF eller nærværende beslutning

- forbedringen af effektiviteten af medlemsstatens fiskeriovervågning på havet og på land inden for et program ifølge artikel 4 i den periode, der ligger forud for ansøgningen, og den forbedring, der forventes som følge af de planlagte udgifter.

3. Endvidere angiver medlemsstaterne følgende for den enkelte foranstaltning:

- forebyggelse, afsløring og forfølgelse af overtrædelser af den fælles fiskeripolitik

- forekomst i den nationale lovgivning og faktisk anvendelse af sanktioner, der står i forhold til overtrædelsens alvor, og som effektivt forebygger senere overtrædelser af samme art

- pålideligheden af de fangsttal, som medlemsstaten meddeler Kommissionen, og medlemsstatens kapacitet til at hindre overskridelse af sine kvoter

- omfanget og effektiviteten af de menneskelige og materielle ressourcer, som medlemsstaten anvender til fiskeriovervågningen

- forskelligartetheden af de fiskeriaktiviteter, som udøves i medlemsstatens fiskerizone

- graden af samarbejde med andre medlemsstater og Kommissionen inden for fiskeriovervågningen

- hvis relevant, medlemsstatens bidrag til fiskeriovervågningen i zoner, der henhører under internationale konventioner, som Fællesskabet er kontraherende part i, samt omfanget og effektiviteten af denne overvågning

- overvågningen, for så vidt angår højsøfiskeri, der udøves af dens fartøjer.

4. Udgiftsrefusion og forskudsbetaling finder kun sted, hvis bestemmelserne i direktiverne om samordning af fremgangsmåderne ved indgåelse af offentlige bygge- og anlægskontrakter og indkøbsaftaler er blevet overholdt, hvilket vil sige, at de behørigt udfyldte spørgeskemaer om offentligt udbud skal indeholde en henvisning til bekendtgørelser om offentligt udbud, der er offentliggjort i De Europæiske Fællesskabers Tidende. Hvis bekendtgørelserne ikke offentliggøres i De Europæiske Fællesskabers Tidende, skal støttemodtageren attestere, at de offentlige kontrakter er blevet indgået ifølge EF-bestemmelserne.

Kommissionen kan anmode om enhver oplysning, som den finder nødvendig til bedømmelse af, om EF-forskrifterne om offentligt udbud er blevet overholdt.

Refusionen er betinget af, at der fremlægges bilag i dobbelt eksemplar. Bilagene skal mindst indeholde hovedpunkterne i aftalen mellem medlemsstaten og leverandøren/leverandørerne af serviceydelser samt de tilsvarende betalingsbeviser. For at der kan ydes refusion, skal de enkelte udgifter være anført i en oversigt, der for hver udgift klart angiver udgiftens formål, dens forbindelse med det foreslåede program og nettobeløbet eksklusive moms.